**Likumprojekta "Grozījumi Paziņošanas likumā" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījumi Paziņošanas likumā" (turpmāk – Likumprojekts) izstrādāts pēc Tieslietu ministrijas iniciatīvas, lai savstarpēji saskaņotu Paziņošanas likuma un Oficiālās elektroniskās adreses likuma normas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Republikas Saeimā 2016. gada 16. jūnijā tika pieņemts Oficiālās elektroniskās adreses likums, kurš stājas spēkā 2018. gada 1. martā. Minētais likums nosaka oficiālās elektroniskās adreses (turpmāk – e-adrese) izmantošanu elektroniskajā saziņā un elektronisko dokumentu sūtīšanā, saņemšanā un glabāšanā. Atbilstoši Ministru kabineta 2017. gada 14. februāra sēdes protokola Nr. 7 28. § 2. punktā paredzētajam uzdevumam Tieslietu ministrija sadarbībā ar Vides aizsardzības un reģionālās attīstības ministriju ir sagatavojusi šobrīd nepieciešamos aktuālos Oficiālās elektroniskās adreses likuma grozījumus. Grozījumu saskaņošanas procesā diskusijās ar institūcijām tika nolemts precīzāk nodalīt saziņas un paziņošanas tiesisko regulējumu, tādēļ vienlaikus nepieciešams izdarīt grozījumus Paziņošanas likumā (turpmāk – Likums).Likumprojekts paredz grozījumus Likuma 9. pantā, kas nosaka dokumenta paziņošanu, izmantojot elektroniskos sakarus. Likuma 9. pantu paredzēts papildināt ar atsevišķu 1.1 daļu, kurā iekļautais regulējums paredz, ka viens no paziņošanas veidiem ir uz e-adreses kontu Oficiālās elektroniskās adreses likumā noteiktajos gadījumos un kārtībā, ja adresātam tas ir aktivizēts. Dokuments, kas nosūtīts uz e-adreses kontu, uzskatāms par paziņotu otrajā darba dienā pēc tā nosūtīšanas. Tādējādi paziņošanas sistēmā tiek noteikts speciālais normatīvais akts, kuram piemērošanā atbilstoši Oficiālo publikāciju un tiesiskās informācijas likuma 9. panta sestās daļas 2. punktam ir prioritāte attiecībā pret vispārējo normatīvo aktu, par kādu ir uzskatāms Likums. Fiziskai personai e-adreses konta izmantošana ir brīvprātīga, un tā šo e-adreses kontu var jebkurā brīdī aktivizēt vai deaktivizēt. Fiziskais personai šīs procedūras papildu administratīvo slogu (piemēram, e-adreses konta deaktivizācijas paziņošanas pienākums) nerada, bet Oficiālās elektroniskās adreses likumā noteiktajai valsts iestādei norma rada pienākumu pārbaudīt aktīva e-adreses konta esamību un sūtījumu nodot uz e-adreses kontu, ja tas ir aktivizēts, vai arī izmantot citu likumā noteikto paziņošanas veidu, kas nodrošina tiesisku (normatīvajā aktā paredzētu) informācijas paziņošanu. Jebkurā gadījumā netiek mainīts Likuma 3. panta piektajā daļā noteiktais princips – ja rodas domstarpības par dokumenta paziņošanu, iestādei ir pienākums pierādīt dokumenta paziņošanas faktu. Tādējādi gadījumā, piemēram, ja fiziskai personai e-adreses konts nav aktivizēts vai ir deaktivizēts un valsts iestāde saņem fiziskas personas iesniegumu, atbilde uz to tiek sniegta ar atbilstošu paziņošanas veidu uz iesniegumā norādīto adresi, bet ja valsts iestāde pēc savas iniciatīvas pieņem lēmumu savas kompetences ietvaros un adresāts ir fiziska persona, tā paziņošanu veic uz deklarēto vai citu norādīto adresi. Vienlaikus iespējami gadījumi, kad fiziska persona var būt valsts informācijas sistēmas lietotājs, kurā tiek paredzēta paziņojumu nosūtīšanas elektroniskā pasta adrese, tad informācija par pieejamo lēmumu tiks nodota uz šādu adresi. Likumprojektā iekļautais grozījums Likuma 9. panta ceturtajā daļā esošo tiesisko regulējumu papildina ar paziņošanu uz e-adreses kontu. Tādējādi paziņošanas uz e-adreses kontu atspēkošanai tiks piemēroti tādi paši nosacījumi kā citos gadījumos, kad paziņošanai tiek izmantoti elektroniskie sakari.Oficiālās elektroniskās adreses likums stājas spēkā 2018. gada 1. martā, bet tā piemērošana paredzēta ar 2018. gada 1. jūniju. Ievērojot minēto, arī grozījumiem Oficiālās elektroniskās adreses likumā un Likumprojektam nepieciešams noteikt tādu pašu spēkā stāšanās termiņu ne vēlāk kā ar tā piemērošanas uzsākšanu, jo saskaņots termiņš atvieglos e-adreses ieviešanas procesu, t.i., ar 2018. gada 1. jūniju.  |
| 3. | Projekta izstrādē iesaistītās institūcijas | Tieslietu ministrija.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iestādes un privātpersonas (adresāti), kurām būs aktivizēts e-adreses konts un kuras dokumentu un informācijas paziņošanu veiks ar Oficiālo elektronisko adrešu informācijas sistēmas palīdzību. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumprojektu nepieciešams virzīt pieņemšanai kopā ar likumprojektu "Grozījumi Oficiālās elektroniskās adreses likumā" (VSS-697), lai tie tiktu pieņemti un stātos spēkā vienlaicīgi.  |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām**  |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Likumprojektā iekļauto regulējumu sabiedrība ir informēta likumprojekta "Grozījumi Oficiālās elektroniskās adreses likumā" (veikta Ministru kabineta 2009. gada 25. augusta noteikumos Nr. 970 "Sabiedrības līdzdalības kārtība attīstības un plānošanas procesā" sabiedrības informēšanas procedūra) izstrādes procesā, kā arī Likumprojekta saskaņošanas procesā, kurā tika iesaistītas visas ministrijas, Latvijas Pašvaldību savienība un Latvijas Darba devēju konfederācija. |
| 2. | Sabiedrības līdzdalība projekta izstrādē | Likumprojekta izstrādē sabiedrība netika iesaistīta. Sabiedrības pārstāvjiem bija iespēja līdzdarboties likumprojekta "Grozījumi Oficiālās elektroniskās adreses likumā" (kurā sākotnēji tika iekļauts Likumprojektā paredzētais regulējums) izstrādē, sniedzot rakstveida viedokli. |
| 3. | Sabiedrības līdzdalības rezultāti | Sabiedrības pārstāvju iebildumi par Likumprojektā iekļauto regulējumu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iestādes, kuras publiski tiesiskajās attiecībās dokumentu un informācijas paziņošanai privātpersonai izmantos Oficiālo elektronisko adrešu informācijas sistēmu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Rudziks 67036902

*uldis.rudziks@tm.gov.lv*